ሰብ ሞያ፡ ብርክት ዝበላ ሃገራት ዝርግሐ ኮቪድ-19 ንምንካይ፡ ከበድቲ ስጉምታት ወሲደን እየን ኢሎም ይኣምኑ። እንተኾነ፡ እዚ ዓይነት ስጉምቲ ድሕሪኡ ከስዕቦ ዝኽእል ፈተና ርእሱ ዝኸኣለ ጸገም ምዃኑ የጠንቅቑ። እዚ ቫይረስ ምቁጽጻር ክኢለን ዝነበራ ሃገራት ቻይና፣ ደቡብ ኮርያ፣ ታይዋንን ሲንጋፖርን ካብ ደገ ኣብ ዝመጽኡ ሰባት ይረኽብኦ ኣለዋ እየን። እዚ ለበዳ ክሳብ መዓዝ ክጸንሕ ከም ዝኽእል ዝፍለጥ ነገር የለን። ፕሮፌሰር ኦይ፡ ሁበይ ንኽልተ፣ ሰለስተ ሰሙን ክትዕጾ ብምግባት ሓድሽ ረክሲ ምንካይ ከም ዝተኽኣለ ብምግላጽ፡ እዚ ቫይረስ ምቁጽጻር ይከኣል እዩ ኢሉ ተስፋ ይገብር። "እዚ ንኻልኦት ሰባት ኣብነት ክኸውን ይግባእ፤ ከቢድ'ዩ ግን ድማ ዝከኣል ነገር እዩ" ኢሉ። ብኣንጻሩ፡ ፕሮፌሰር ኮውሊንግ ከተማታት ዓጺኻ ጸኒሕኻ ዳግም ምኽፋት ሓድሽ ረክሲ ክፈጥር ይኽእል እዩ ዝብል ስግኣት ኣለዎ። "ማሕበራዊ ርሕቀት ምሕላው ዘላቒ ኮይኑ ይቕጽል'ዶ ዝብል ነገር ኣይፈልጥን። ክታበት ክሳዕ ዝርከብ ድማ ክንዘናጋዕ የብልናን- 18 ኣዋርሕ ክወስድ ይኽእል'ዩ። ኣብ ሆንግ ኮንግ ዘለው ሰባት ድማ እዚ ነገር ሰልቺዩዎም'ዩ" ክብል ስግኣቱ ይገልጽ። "ለበዳ ጥዕና ህዝቢ እንትጎድእ ንነዊሕ እዋን ዝቕጽል ምዕጻው ከተማታት ድማ ቑጠባዊ ዝሕታለ ከስዕብ ይኽእል'ዩ። ጽቡቕ ምርጫ የለን"። ተዛማዲ ትሕዝቶ ኮሮናቫይረስ፡ መዓስኮን ለበዳ ኣብቂዑ ህይወት ናብ ንቡር ይምለስ ይኸውን?
